Oʻzbekiston Respublikasi Jamoat xavfsizligi universitetiga nomzodlarni saralab olish va oʻqishga qabul qilish tartibi toʻgʻrisidagi nizomni tasdiqlash haqida
(resolution, 2026-04-17)

Oʻzbekiston Respublikasi Prezidentining “Jamoat xavfsizligini taʼminlash sohasida professional kadrlarni tayyorlash tizimini yanada takomillashtirish chora-tadbirlari toʻgʻrisida” 2021-yil 15-apreldagi PQ-5077-son qaroriga muvofiq Vazirlar Mahkamasi qaror qiladi: 1. Quyidagilarni nazarda tutuvchi Oʻzbekiston Respublikasi Jamoat xavfsizligi universitetiga nomzodlarni saralab olish va oʻqishga qabul qilish tartibi toʻgʻrisidagi nizom 1 -ilovaga muvofiq tasdiqlansin: a) Universitetiga nomzodlarni bakalavriat taʼlim yoʻnalishlariga kursantlar safiga saralab olish va qabul qilish tartibi: nomzodlarni kursantlar safiga qabul qilish harbiy-professional yoʻnalish, dastlabki saralab olish va test sinovlari bosqichlarida amalga oshiriladi; oʻqishga kirish uchun nomzodlar Oʻzbekiston Respublikasi Prezidentining 2019-yil 12-sentabrdagi PQ-4447-son qarori bilan tasdiqlangan Oʻzbekiston Respublikasi fuqarolarining harbiy xizmatni oʻtash tartibi toʻgʻrisidagi nizomda belgilangan talablarga javob berishi zarur; harbiy-professional yoʻnalishda tadbirlarni tashkil etish Milliy gvardiya, Ichki ishlar vazirligi va Mudofaa vazirligining tegishli sohaviy xizmatlari tomonidan taʼminlanadi; dastlabki saralab olish davomida nomzodning hujjatlarini toʻplash va oʻrganish, yakka tartibda suhbatlashish, tibbiy koʻrikdan oʻtkazish, individual-psixologik oʻrganish hamda umumjismoniy tayyorgarlik darajasini baholash amalga oshiriladi; b) nomzodlarni umumfuqaroviy asosda bakalavriat taʼlim yoʻnalishlariga talabalar safiga qabul qilish tartibi: nomzodlarni umumfuqaroviy asosda talabalar safiga qabul qilish Vazirlar Mahkamasining 2017-yil 20-iyundagi 393-son qarori bilan tasdiqlangan Oliy taʼlim muassasalarining bakalavriatiga talabalarni oʻqishga qabul qilish tartibi toʻgʻrisidagi nizomda belgilangan talablar asosida amalga oshiriladi; Universitetga oʻqishga faqat Oʻzbekiston Respublikasi fuqarolari qabul qilinadi; umumfuqaroviy asosda talabalikka qabul qilishning toʻlov-kontrakt asosidagi qabul koʻrsatkichlari, shuningdek, qoʻshimcha tabaqalashtirilgan toʻlov-kontrakt asosida oʻqishga qabul qilish Universitet tomonidan mustaqil ravishda belgilanadi; toʻlov-kontrakt asosida oʻqitish qiymati (shu jumladan, tabaqalashtirilgan toʻlov-kontrakt qiymati) har yili Universitetning Vasiylik kengashi tomonidan belgilanadi; v) nomzodlarni Universitet magistraturasiga qabul qilish tartibi: magistratura mutaxassisliklariga umumfuqaroviy asosda talabalikka qabul qilishning qabul kvotasi Universitet imkoniyatlaridan kelib chiqib, toʻlov-kontrakt (shu jumladan, qoʻshimcha tabaqalashtirilgan toʻlov-kontrakt) asosida Universitet tomonidan mustaqil belgilanadi; Universitet magistraturasiga 5 yil va undan koʻp xizmat stajiga ega boʻlgan, kamida “mayor” ofitser lavozimlarida xizmat oʻtayotgan, oʻqishga qabul yilining 31-dekabrigacha 45 yoshdan oshmagan harbiy xizmatchilar (xodimlar) qabul qilinadi; magistraturaga oʻqishga qabul qilingan shaxslarning oxirgi egallab turgan lavozimi uchun belgilangan pul taʼminoti oʻqish davri mobaynida saqlab qolinadi; magistraturaga qabul qilish uchun nomzodlar kasbiy tayyorgarlik, chet tili va jismoniy tayyorgarlik boʻyicha saralash imtihonlari hamda test sinovlaridan oʻtadilar. 2. Belgilab qoʻyilsinki: Universitetga nomzodlarni kursant, tinglovchi va talabalar safiga oʻqishga qabul qilish Vazirlar Mahkamasi huzuridagi Davlat test markazi tomonidan test sinovlarini oʻtkazish orqali amalga oshiriladi; Universitetga qabul test sinovlari Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizomda belgilangan talablar asosida oʻtkaziladi; Oʻzbekiston Respublikasi Jamoat xavfsizligi universitetining “Yoʻl-patrul xizmatining qoʻmondonlik-taktik faoliyati”, “Patrul-post xizmatining qoʻmondonlik-taktik faoliyati”, “Pasport tizimini huquqiy taʼminlash” taʼlim yoʻnalishlari boʻyicha nomzodlar bilan dastlabki saralab olish tadbirlari Ichki ishlar vazirligi hududiy boʻlinmalari tomonidan oʻtkaziladi. Universitetda “Mehribonlik” uylari, Bolalar shaharchalari, oilaviy bolalar uylari va Sogʻliqni saqlash vazirligi tizimining Bolalar uylari tarbiyachilarining malakasini oshirish va qayta tayyorlash pedagog xodimlarni qayta tayyorlash va ularning malakasini oshirish uchun belgilangan tartib asosida amalga oshiriladi. 3. Oʻzbekiston Respublikasi Hukumatining ayrim qarorlariga 2-ilovaga muvofiq oʻzgartirishlar kiritilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Oʻzbekiston Respublikasi Milliy gvardiyasi qoʻmondoni R.M. Djurayev zimmasiga yuklansin. 1. Mazkur Nizom Oʻzbekiston Respublikasi Jamoat xavfsizligi universitetining (keyingi oʻrinlarda — Universitet) bakalavriati kunduzgi va sirtqi, magistraturasi kunduzgi taʼlim shakllariga nomzodlarni saralab olish va oʻqishga qabul qilish tartibini belgilaydi. 2. Universitetning bakalavriat va magistratura bosqichlariga hamda sirtqi taʼlim shakllariga nomzodlarni qabul qilish (harbiy taʼlim yoʻnalishi va mutaxassisliklariga) mutaxassis kadrlarga boʻlgan ehtiyojdan kelib chiqqan holda, Oʻzbekiston Respublikasi Prezidenti tomonidan tasdiqlanadigan Butlash rejasiga muvofiq amalga oshiriladi. Universitetga “Yoʻl-patrul xizmatining qoʻmondonlik-taktik faoliyati”, “Patrul-post xizmatining qoʻmondonlik-taktik faoliyati”, “Pasport tizimini huquqiy taʼminlash” taʼlim yoʻnalishlari boʻyicha nomzodlarni oʻqishga qabul qilish Oʻzbekiston Respublikasi Ichki ishlar vazirligining hududiy ehtiyoj reja-taqsimotiga (kvotasiga) muvofiq amalga oshiriladi. Bakalavriat taʼlim yoʻnalishlari va magistratura mutaxassisliklariga umumfuqaroviy asosda talabalikka qabul qilishning yillik koʻrsatkichi Universitet imkoniyatlaridan kelib chiqib, toʻlov-kontrakt (shu jumladan, qoʻshimcha tabaqalashtirilgan toʻlov-kontrakt) asosida Universitet boshligʻi tomonidan mustaqil belgilanadi. 3. Mazkur Nizomda quyidagi asosiy tushunchalardan foydalaniladi: dastlabki saralab olish — nomzodlar haqidagi maʼlumotlarni toʻplash, oʻrganish va umumlashtirish, shuningdek, ularning jismoniy tayyorgarligini baholash (bakalavriat taʼlim yoʻnalishlari uchun — individual-psixologik xususiyatlari, magistratura mutaxassisliklari uchun — kasbiy tayyorgarlik va chet tili boʻyicha — saralash imtihonlarini olish) va test sinovlarini topshirishga tavsiya etish; kursant — haqiqiy harbiy xizmatda boʻlgan va Universitetning oliy harbiy taʼlim yoʻnalishida tahsil olayotgan Oʻzbekiston Respublikasi fuqarosi; nomzod — Universitet bakalavriat taʼlim yoʻnalishlariga oʻqishga kirish uchun tanlovda qatnashish istagini bildirgan Oʻzbekiston Respublikasi fuqarosi yoki kontrakt boʻyicha harbiy xizmatchi (xodim), magistraturaga kirish uchun tanlovda qatnashish istagini bildirgan ofitser unvonidagi kontrakt boʻyicha harbiy xizmatchi (xodim) yoki Oʻzbekiston Respublikasi fuqarosi; talaba — Universitetda umumfuqaroviy asosda tahsil olayotgan Oʻzbekiston Respublikasi fuqarosi; tinglovchi — Universitetning magistraturasida, sirtqi taʼlim shaklida tahsil olayotgan kontrakt boʻyicha harbiy xizmatni (xizmatni) oʻtayotgan harbiy xizmatchi yoki xodim; harbiy-professional yoʻnaltirish — shaxsiy mayllariga, qiziqishlariga, qobiliyatlariga muvofiq va turli mutaxassisliklar boʻyicha harbiy kadrlarga boʻlgan ehtiyojlarni hisobga olgan holda yoshlarni harbiy kasbni asosli tanlashlariga koʻmaklashish boʻyicha maqsadli yoʻnaltirilgan, rejalashtirilgan tarzda tashkil etiladigan faoliyat. 4. Nomzodlarni kursant, tinglovchi va talabalar safiga qabul qilishni sifatli tashkil etish maqsadida Universitet boshligʻi raisligida Universitet qabul komissiyasi (keyingi oʻrinlarda — Qabul komissiyasi) tuziladi. Qabul komissiyasi raisi, uning oʻrinbosari va masʼul kotib har yili Oʻzbekiston Respublikasi Milliy gvardiyasi qoʻmondonining buyrugʻiga asosan tayinlanadi. Qabul komissiyasi tarkibiga Oʻzbekiston Respublikasi Milliy gvardiyasi qoʻmondonining buyrugʻi bilan Oʻzbekiston Respublikasi Milliy gvardiyasining (keyingi oʻrinlarda — Milliy gvardiya) tegishli sohaviy xizmatlari mutaxassislari kiritilishi mumkin. Qabul komissiyasining qolgan aʼzolari Universitet boshligʻining buyrugʻiga asosan Universitetning doimiy shaxsiy tarkibidan tayinlanadi. 5. Qabul komissiyasi har yili 1-fevraldan 1-noyabrga qadar faoliyat yuritadi. 6. Qabul komissiyasi raisi: qabul komissiyasining ishiga boshchilik qiladi va muvofiqlashtiradi; qabul komissiyasining vazifalarini belgilaydi; qabul komissiyasi masʼul kotibining yoʻnalishlar boʻyicha oʻrinbosarlarini hamda kichik komissiyalar tarkibini shakllantiradi va tasdiqlaydi; qabul komissiyasi masʼul kotibining yoʻnalishlar boʻyicha oʻrinbosarlari orqali kichik komissiyalar faoliyatini muvofiqlashtiradi va nazorat qiladi. 7. Qabul komissiyasi raisi oʻziga yuklatilgan vazifalarni bajarish uchun oʻz vakolati doirasida buyruqlar chiqaradi. 8. Universitetga nomzodlarni kursant, tinglovchi va talabalar safiga oʻqishga qabul qilish Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda — Davlat test markazi) tomonidan test sinovlarini oʻtkazish orqali amalga oshiriladi. 9. Nomzodlar test sinovlarini uch tildan — davlat, qoraqalpoq va rus tillaridan — birini shaxsan tanlagan holda topshiradilar. 10. Universitetning kunduzgi taʼlim shaklida kursant, tinglovchi va talabalar, sirtqi taʼlim shaklida tinglovchilar tahsil oladi. 11. Universitetga qabul test sinovlari Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizomda belgilangan talablar asosida oʻtkaziladi. 12. Universitetga qabul barcha uchun teng huquqlilik va xolislik tamoyillari asosida amalga oshiriladi. 13. Universitetga nomzodlarni kursantlar safiga saralab olish va qabul qilish ushbu Nizomga 1-ilovada keltirilgan sxemaga muvofiq tashkil etiladi. 14. Universitet tomonidan kursantlar kontingentini sifatli butlash uchun bosqichma-bosqich harbiy-professional yoʻnaltirish, dastlabki saralab olish hamda test sinovlaridan iborat saralash tadbirlari amalga oshiriladi. 15. Universitetga oʻqishga kirish uchun nomzodlar Oʻzbekiston Respublikasi Prezidentining 2019-yil 12-sentabrdagi PQ-4447-son qarori bilan tasdiqlangan Oʻzbekiston Respublikasi fuqarolarining harbiy xizmatni oʻtash tartibi toʻgʻrisidagi nizomda belgilangan talablarga javob berishi zarur. 16. Nomzodlar va ularning ota-onalari mudofaa ishlari boʻyicha boʻlimlar (ichki ishlar organlari hududiy boʻlinmalari) hamda harbiy qismlar (muassasalar) tomonidan moddiy masʼulligi toʻgʻrisida mazkur Nizomga 2-ilovaga muvofiq shaklda yozma ravishda ogohlantiriladi. 17. Nomzodlarni kursantlar safiga qabul qilish uchun tuzilgan Qabul komissiyasi tarkibida nomzodlarning hujjatlarini oʻrganish, individual-psixologik oʻrganish hamda nomzodlarning umumjismoniy tayyorgarlik darajasini baholash boʻyicha kichik komissiyalar tuziladi. 18. Universitetga oʻqishga kirish istagini bildirgan: fuqarolar taʼlim yoʻnalishlaridan kelib chiqqan holda oʻzlarining yashash joyidagi mudofaa ishlari boʻyicha boʻlimlarga yoki Ichki ishlar vazirligi hududiy boʻlinmalari (keyingi oʻrinlarda — tegishli hududiy organlar)ga mazkur Nizomga 3-ilovaga muvofiq shakldagi ariza bilan; harbiy xizmatchilar (xodimlar) oʻzlari xizmat oʻtayotgan harbiy qismga (muassasaga) mazkur Nizomga 4-ilovaga muvofiq shakldagi bildirgi bilan murojaat qiladilar. Qabul qilingan arizalar (bildirgilar) asosida tegishli hududiy organlar hamda harbiy qismlar (muassasalar) tomonidan belgilangan tartibda hujjatlar rasmiylashtiriladi. 19. Hujjat rasmiylashtirish taʼlim yoʻnalishlari boʻyicha quyidagi tartibda amalga oshiriladi: a) mudofaa ishlari boʻyicha boʻlimlar orqali: “Maxsus vazifalarni bajarish qoʻshinlarining qoʻmondonlik-taktik faoliyati”; “Xizmat faoliyatini tarbiyaviy-psixologik taʼminlash”; “Xavfsizlikni huquqiy taʼminlash”; “Xalqaro harbiy hamkorlikni huquqiy taʼminlash”; “Iqtisodiy xavfsizlik”; “Aniqlash va qoʻriqlash tizimlaridan foydalanish boʻyicha qoʻmondonlik-muhandislik faoliyati”; “Qoʻriqlash boʻlinmalarining qoʻmondonlik-taktik faoliyati”; b) Ichki ishlar vazirligi hududiy boʻlinmalari orqali: “Yoʻl-patrul xizmatining qoʻmondonlik-taktik faoliyati”; “Patrul-post xizmatining qoʻmondonlik-taktik faoliyati”; “Pasport tizimini huquqiy taʼminlash”. 20. Universitetga oʻqishga kirish uchun arizalar (bildirgilar) har yili 1-fevraldan 20-martga qadar (shu kuni ham) qabul qilinadi. 21. Universitetga oʻqishga kirishni xohlagan nomzodlar tomonidan tegishli hududiy organlarga quyidagi hujjatlar taqdim etiladi: ariza (bildirgi); chaqiriluvchining qayd etilganligi toʻgʻrisidagi guvohnomasi yoki harbiy guvohnomasi nusxasi; tarjimai hol; anketa; xizmatni oʻtash joyidan (agar xizmatni oʻtayotgan boʻlsa) tavsifnoma; ota-onasining Universitetga oʻqishga kirishiga rozilik xati; xorijiy tillarni bilish darajasi boʻyicha kamida V2 darajadagi xalqaro sertifikat nusxasi (agar mavjud boʻlsa). “Xalqaro harbiy hamkorlikni huquqiy taʼminlash” taʼlim yoʻnalishiga oʻqishga kirishni xohlagan nomzodlar chet tilini bilish darajasi haqidagi xalqaro tan olingan dasturlar — IELTS boʻyicha 5.5 ball va undan yuqori, TOEFL boʻyicha 72 ball va undan yuqori, TestDaF boʻyicha TDN3 va undan yuqori, DELF B2 va undan yuqori sertifikat yoki davlat namunasidagi V2 va undan yuqori darajadagi malaka sertifikatiga ega boʻlganda, Universitetga oʻqishga kirish boʻyicha tanlovda ishtirok etadilar. Quyidagi hujjatlar tegishli hududiy organlar tomonidan tegishli davlat organlari va tashkilotlaridan mustaqil ravishda, shu jumladan “Raqamli hukumat” tizimining idoralararo integratsiyalashuv platformasi orqali soʻrab olinadi: shaxsni tasdiqlovchi hujjat nusxasi; tugʻilganlik haqida guvohnoma nusxasi; shaxsning belgilangan shakldagi fotosurati; maʼlumoti toʻgʻrisidagi (umumiy oʻrta, oʻrta maxsus, boshlangʻich professional, oʻrta professional, oʻrta maxsus professional) hujjatlar (asli va nusxasi) hamda reyting daftarchasi (baholar tabeli) nusxasi; oʻqish yoki ish joyidan (agar oʻqiyotgan yoki ishlayotgan boʻlsa) maʼlumotnoma; chet tilini bilish darajasini aniqlash boʻyicha milliy sertifikat va universitetga oʻqishga kirishda imtiyozlardan foydalanish huquqini tasdiqlovchi boshqa hujjatlar nusxasi. Universitetga oʻqishga kirishda imtiyozlardan foydalanish huquqini tasdiqlovchi hujjatlar nusxasi; Nomzodlar tomonidan hujjatlarni taqdim etishda pasporti (identifikatsiyalovchi ID-kartasi) yoki uning oʻrnini bosuvchi hujjat, tugʻilganlik haqida guvohnoma, chaqiriluvchining qayd etilganligi toʻgʻrisidagi guvohnoma yoxud chaqiriluvchining harbiy guvohnomasi shaxsan koʻrsatiladi. 22. Universitetga oʻqishga kirishni xohlagan harbiy xizmatchilar tomonidan oʻz xizmat oʻtash joyiga mazkur Nizomning 21-bandida nazarda tutilgan hujjatlar bilan birga qoʻshimcha ravishda quyidagi hujjatlar taqdim etiladi: Universitetga oʻqishga kirishga tavsiya etish boʻyicha hujjatlar (muddatli harbiy xizmatni oʻtayotgan harbiy xizmatchilarga — harbiy boʻlinmaning umumiy yigʻilishi bayonnomasidan koʻchirma); harbiy qismlar (muassasalar) va boʻlinmalarning komandirlari (boshliqlari) tomonidan berilgan tavsiyanoma. Nomzodlardan ushbu Nizomning 21 va 22-bandlarida nazarda tutilmagan boshqa hujjatlarni talab qilish taqiqlanadi. 23. Harbiy xizmatchi kasbining mohiyatini va unga qoʻyiladigan talablarni ochib berish, yoshlarda harbiy kasbni ongli ravishda tanlashni shakllantirish, muayyan harbiy mutaxassislikni tanlashda ularga yordam berish harbiy-professional yoʻnaltirishning asosiy maqsadi hisoblanadi. 24. Quyidagilar harbiy-professional yoʻnaltirishning asosiy vazifalari hisoblanadi: ofitserlar xizmatining ijtimoiy mazmuni va oʻziga xosligini ochib berish, shu asosda yoshlarda ofitser — Vatan himoyachisi kasbining yuksak masʼuliyatini toʻgʻri tushunish va anglashni shakllantirish; Universitetga oʻqishga kirishga qaror qilgan yoshlar va harbiy xizmatchilarga ularning isteʼdodini, qobiliyatlarini va shaxsiy fazilatlarini hisobga olgan holda harbiy mutaxassislikni tanlashda yordam berish; Universitetga kiruvchi nomzodlarning maʼnaviy va axloqiy fazilatlariga, psixologik xususiyatlariga, umumjismoniy va umumtaʼlim tayyorgarligiga va sogʻligʻiga qoʻyiladigan talablarni tushuntirish; Universitetga oʻqishga kirishga eng iqtidorli, har tomonlama kamol topgan va Vatanga sadoqatli yoshlarni jalb etish. 25. Harbiy-professional yoʻnaltirish dastlabki saralab olish tadbirlari boshlanishiga qadar oʻtkaziladi va ushbu bosqichda: yoshlarning faxriylar, harbiy qismlar va Universitet vakillari bilan uchrashuvlari; vazirliklar va idoralarning hududiy organlarida, shuningdek harbiy qismlarda, muassasalarda Universitetdagi hayotni aks ettiruvchi koʻrgazmali tashviqot materiallari, oʻqishga qabul qilish shartlari, muddatli harbiy xizmatni oʻtagan harbiy xizmatchilarga va kontrakt boʻyicha harbiy xizmatchilarga Universitetga kirishda beriladigan imtiyozlar, Oʻzbekiston Respublikasi Qurolli Kuchlari qoʻshinlarining har xil turlarida ofitserlar tarkibining harbiy xizmati xususiyatlari va oʻziga xosliklarini aks ettiruvchi oʻquv-maslahat burchaklarini tashkil etish; umumiy oʻrta, oʻrta maxsus va kasbiy taʼlim muassasalari oʻquvchilariga ofitser kasbi, Universitetga tayyorgarlik koʻrish va kirish tartibi toʻgʻrisidagi maʼlumotlarni yetkazish ishlarini tashkil etish vositasida taʼminlanadi. 26. Nomzodlarda harbiy xizmatga qiziqishni shakllantirish va ofitser kasbi toʻgʻrisida toʻgʻri tasavvur hosil qilish ishlari umumiy oʻrta, oʻrta maxsus va kasbiy taʼlim muassasalari, mahalliy harbiy boshqaruv organlari va jamoat tashkilotlari bilan oʻzaro yaqin hamkorlikda chaqiruvga qadar boshlangʻich tayyorgarlik rahbarlarini jalb etgan holda manfaatdor vazirliklar va idoralar tomonidan amalga oshiriladi. 27. Yoshlarga ularni harbiy-professional yoʻnaltirish maqsadida kasbga doir maslahatlar beriladi, nomzodlarning shaxsiy fazilatlari, qiziqishlari va qobiliyatlarini hisobga olgan holda harbiy kasbni tanlashda bevosita yordam koʻrsatiladi. Kasbga doir maslahatlar taʼlim muassasalarining chaqiruvga qadar boshlangʻich tayyorgarlik rahbarlari tomonidan oʻtkaziladi, ularda nomzodning shaxsiy fazilatlariga, qobiliyatlariga va Universitetda oʻqishga maʼnaviy-psixologik tayyorlik darajasiga dastlabki baho beriladi, shuningdek, nomzodlarning qiziqishlari va qobiliyatlari oʻrganiladi. 28. Harbiy xizmatchilarni Universitetga oʻqishga kirishga tayyorlash Milliy gvardiya va Ichki ishlar vazirligining tegishli sohaviy xizmatlari tomonidan belgilangan tartibda oʻtkaziladi. 29. Milliy gvardiya, Ichki ishlar vazirligi va Mudofaa vazirligining tegishli sohaviy xizmatlari joylarda harbiy-professional yoʻnaltirish boʻyicha ishlarning tashkil etilishi va oʻtkazilishi, Universitetdagi oʻquv-tarbiyaviy jarayonlarni yorituvchi nashrlar (bukletlar va plakatlar, oʻqishga kirish shartlari) harbiy qismlarga (muassasalarga), hududiy organlarga yetkazilishini tashkil etadilar. 30. Universitet zimmasiga harbiy-professional yoʻnaltirish doirasida quyidagi vazifalar yuklanadi: Universitetdagi hayot, turmush va oʻqishning oʻziga xos jihatlari toʻgʻrisidagi plakatlar, bukletlar, filmlar va videoroliklar koʻrinishida axborot materiallarini tayyorlash va Milliy gvardiya, Ichki ishlar vazirligi, Mudofaa vazirligining tegishli sohaviy xizmatlariga tarqatish; Universitet vakillarining televideniyeda radioda, markaziy va mintaqaviy (mahalliy) matbuot sahifalarida chiqishlarini tashkil etish, Universitet toʻgʻrisidagi filmlarni namoyish etish, mavzuli kechalar, maʼruzalar va ochiq eshiklar kunlari oʻtkazish; harbiy stajirovkalar, ishlab chiqarish amaliyotlari, shuningdek, taʼtillar davrida Universitetning doimiy va oʻzgarib turuvchi tarkibi tomonidan harbiy xizmatchilar va yoshlar bilan uchrashuv va suhbatlar oʻtkazib borish. 31. Milliy gvardiya, Ichki ishlar vazirligi va Mudofaa vazirligining tegishli sohaviy xizmatlariga harbiy-professional yoʻnaltirish doirasida quyidagi vazifalar yuklanadi: harbiy qismlarning maʼnaviyat va maʼrifat markazlarida, ichki ishlar organlarida Universitetdagi hayotni aks ettiruvchi koʻrgazmali tashviqot qabul qilish shartlari, Universitetga kirishda beriladigan imtiyozlar, Oʻzbekiston Respublikasi Qurolli Kuchlari qoʻshinlarida ofitserlar tarkibining harbiy xizmati xususiyatlari va oʻziga xos jihatlarini aks ettiruvchi oʻquv-maslahat burchaklarini tashkil etish va bezash; muntazam ravishda Oʻzbekiston Respublikasi Qurolli Kuchlari ofitserlar tarkibining harbiy xizmati, Universitetdagi oʻquv-tarbiyaviy jarayon toʻgʻrisidagi filmlar namoyishlarini, shuningdek, faxriylar va Universitetning vakillari bilan uchrashuvlarni tashkil etish; harbiy xizmatchilar, xodimlar bilan ofitser kasbi toʻgʻrisida yakka tartibda tushuntirish suhbatlari oʻtkazish; harbiy-professional yoʻnaltirish boʻyicha ishlar yakunlarini vaqti-vaqti bilan tahlil qilish; Universitet bilan mustahkam aloqa oʻrnatish. 32. Sogʻligʻi, individual-psixologik xususiyatlari va umumjismoniy tayyorgarlik darajasiga muvofiq harbiy ixtisoslikning zamonaviy talablariga javob beradigan, gʻoyaviy-maʼnaviy barqarorlikka, mustahkam intellektual va maʼnaviy-axloqiy salohiyatga ega boʻlgan nomzodlarni aniqlash dastlabki saralab olishning asosiy maqsadi hisoblanadi. 33. Dastlabki saralab olishning asosiy vazifalari quyidagilar hisoblanadi: nomzodga oid tegishli hujjatlarni va uni tavsiflovchi maʼlumotlarni toʻplash; nomzod toʻgʻrisidagi turli maʼlumotlarni (oilaviy ahvoli, ota-onalari va yaqin qarindoshlarining harbiy xizmatga munosabati va shu kabilar) aniqlashtirish, ofitser kasbini tanlashning sabablarini aniqlash; nomzodning umumtaʼlim, sogʻligʻi va umumjismoniy tayyorgarlik darajasini har tomonlama va xolisona baholash; nomzodning individual-psixologik xususiyatlarini oʻrganish. 34. Dastlabki saralab olish davomida quyidagi tadbirlar tashkil etiladi va oʻtkaziladi: hujjatlarni toʻplash va oʻrganish; yakka tartibda suhbatlashish; tibbiy koʻrikdan oʻtkazish; individual-psixologik oʻrganish; umumjismoniy tayyorgarlik darajasini baholash. 35. Dastlabki saralab olishda ishtirok etadigan nomzodlarning soni cheklanmaydi. 36. Hujjatlarni toʻplash va oʻrganish, natijalarni tahlil qilish, nomzod toʻgʻrisidagi maʼlumotlarni rejali jamlash va tizimlashtirish, uning ijtimoiy faolligi, siyosiy va huquqiy madaniyati, maʼnaviy fazilatlari va kasbiy layoqatini baholash usulini qoʻllagan holda har yili 1-fevraldan 31-martga qadar (shu kuni ham) oʻtkaziladi. Nomzodlarning ijtimoiy faolligi, siyosiy va huquqiy madaniyati, maʼnaviy fazilatlari va kasbiy layoqatini aniqlash doirasida ularning: mamlakatda amalga oshirilayotgan islohotlarning mohiyati va ahamiyatini, davlatni himoya qilish borasidagi konstitutsiyaviy majburiyatlarni tushunishi; yuqori darajadagi hushyorlik hamda yot mafkura va axloqqa nisbatan murosasizlik zarurligini anglashi; burchni his etishi, qatʼiyatliligi, ishchanligi, mehnatsevarligi va oʻzini toʻgʻri tutishi; jamoaning ijtimoiy hayotida faol qatnashishi; xizmat (mehnat) faoliyatida, oʻqishda va chaqiruvga qadar boshlangʻich tayyorgarlikda erishgan natijalari hisobga olinadi. Bundan tashqari, ofitser boʻlish istagining asoslanganligiga va buning uchun zarur fazilatlari mavjudligiga asosiy eʼtibor beriladi. 37. Tegishli shakl boʻyicha davlat sirlaridan foydalanishga doir ruxsatnomani kelishish uchun zarur boʻlgan materiallar nomzod oʻqishga qabul qilingandan soʻng rasmiylashtiriladi. 38. Yakka tartibdagi suhbat nomzodlar toʻgʻrisidagi turli maʼlumotlarni (oilaviy ahvoli, ota-onalari va yaqin qarindoshlarining harbiy xizmatga munosabati) aniqlashtirish, ofitser kasbini tanlashining sabablarini aniqlash, taʼlim muassasasidagi oʻzlashtirish va xorijiy tillarni egallaganlik darajasini baholash maqsadida oʻtkaziladi. Suhbat davomida Universitet tomonidan nomzodlarga qoʻyiladigan talablar, beriladigan imtiyozlar va boshqa masalalar talabgorning eʼtiboriga yetkaziladi. 39. Yakka tartibdagi suhbat yoshlar bilan — tegishli hududiy organlar boʻlim boshliqlari tomonidan, harbiy xizmatchilar bilan — harbiy qismlar (muassasalar), boʻlinmalarning komandirlari (boshliqlari) tomonidan oʻtkaziladi. Bunda yakka tartibdagi suhbat nomzod ariza (bildirgi) bilan murojaat qilgan kundan boshlab 10 kun ichida oʻtkaziladi. Yakka tartibdagi suhbat natijasi boʻyicha mazkur Nizomga 5-ilovaga muvofiq shaklda yakka tartibdagi suhbat varaqasi toʻldiriladi. 40. Tibbiy koʻrikdan oʻtkazish ikki (birlamchi va yakuniy) bosqichda amalga oshiriladi. Birlamchi tibbiy koʻrik faqat yoshlar uchun tegishli hududiy organlar huzuridagi tibbiy komissiyalar tomonidan har yili 1-fevraldan 31-martga qadar (shu kuni ham) oʻtkaziladi. Yakuniy tibbiy koʻrik yoshlar va harbiy xizmatchilar uchun tegishli hududiy organlar huzuridagi harbiy-tibbiy komissiyalar tomonidan barcha majburiy tashxis-diagnostik tekshiruvlar amalga oshirilgan holda har yili 1-apreldan 20-mayga qadar (shu kuni ham) oʻtkaziladi. 41. Birlamchi va yakuniy tibbiy koʻrikdan oʻtkazish natijalari boʻyicha nomzodning Universitetda oʻqishga sogʻligʻiga koʻra yaroqliligi toʻgʻrisida xulosa beriladi. Mazkur xulosa nomzodning shaxsiy hujjatlari yigʻmajildiga qoʻshib qoʻyiladi. Sogʻligʻining holatiga koʻra Universitetda oʻqishga yaroqsiz deb topilgan nomzodlar dastlabki saralab olishning keyingi bosqichlariga qoʻyilmaydi. 42. Nomzodlarni tibbiy koʻrikdan oʻtkazish taʼlim yoʻnalishlari boʻyicha quyidagi tartibda amalga oshiriladi: “Maxsus vazifalarni bajarish qoʻshinlarining qoʻmondonlik-taktik faoliyati”, “Xizmat faoliyatini tarbiyaviy-psixologik taʼminlash”, “Xavfsizlikni huquqiy taʼminlash”, “Xalqaro harbiy hamkorlikni huquqiy taʼminlash”, “Iqtisodiy xavfsizlik”, “Aniqlash va qoʻriqlash tizimlaridan foydalanish boʻyicha qoʻmondonlik-muhandislik faoliyati”, “Qoʻriqlash boʻlinmalarining qoʻmondonlik-taktik faoliyati” taʼlim yoʻnalishlari uchun — Oʻzbekiston Respublikasi Prezidentining 2018-yil 25-dekabrdagi PQ-4076-son qarori bilan tasdiqlangan Oʻzbekiston Respublikasi Qurolli Kuchlarida tinchlik va urush davrida tibbiy koʻrikdan oʻtkazish toʻgʻrisidagi nizomga muvofiq; “Yoʻl-patrul xizmatining qoʻmondonlik-taktik faoliyati”, “Patrul-post xizmatining qoʻmondonlik-taktik faoliyati”, “Pasport tizimini huquqiy taʼminlash” taʼlim yoʻnalishlari uchun — Vazirlar Mahkamasining 2017-yil 26-sentabrdagi 764-son qarori bilan tasdiqlangan Oʻzbekiston Respublikasi ichki ishlar organlarida tibbiy tekshiruvni tashkil etish va harbiy-tibbiy ekspertizani oʻtkazish tartibi toʻgʻrisidagi nizomga muvofiq. Nomzodlarning antropometrik koʻrsatkichlariga doir mezonlar Oʻzbekiston Respublikasi Qurolli Kuchlar va huquqni muhofaza qiluvchi organlarga harbiy xizmat (xizmat)ga qabul qilish talablariga muvofiq tanlangan mutaxassislikka qarab belgilanadi. 43. Nomzodlar bilan individual-psixologik oʻrganish tadbirlari Qabul komissiyasi raisi tomonidan tasdiqlangan reja-jadval asosida, tegishli hududiy organlarida Qabul komissiyasi tarkibiga kiritilgan mutaxassis-psixologlar tomonidan nomzodlarni psixologik test sinovidan oʻtkazish yoʻli bilan mazkur Nizomning 6-ilovasiga muvofiq individual-psixologik oʻrganish metodikasiga asosan har yili 1-maydan 30-mayga qadar (shu kuni ham) oʻtkaziladi. 44. Individual-psixologik oʻrganish boʻyicha tasdiqlangan reja-jadval tegishli hududiy organlarga har yili 10-aprelga qadar Qabul komissiyasi tomonidan yuboriladi. 45. Individual-psixologik test sinovi natijalari boʻyicha oʻqishga tavsiya etish yoki tavsiya etmaslik yuzasidan xulosalar beriladi. Individual-psixologik test sinovi natijalari boʻyicha oʻqishga tavsiya etilmagan nomzodlar dastlabki saralab olishning keyingi bosqichlariga qoʻyilmaydi. 46. Nomzodlarning umumjismoniy tayyorgarligi darajasini baholash Qabul komissiyasi raisi tomonidan tasdiqlangan reja-jadval asosida tegishli hududiy organlar boshliqlari belgilagan joylarda Qabul komissiyasi tarkibiga kiritilgan mutaxassislar tomonidan mazkur Nizomga 7-ilovada keltirilgan metodikaga muvofiq har yili 1-maydan 30-mayga qadar (shu kuni ham) oʻtkaziladi. 47. Nomzodlarning umumjismoniy tayyorgarlik darajasini baholash boʻyicha tasdiqlangan reja-jadval tegishli hududiy organlarga har yili 10-aprelga qadar Qabul komissiyasi tomonidan yuboriladi. 48. Umumjismoniy tayyorgarlik darajasini baholashning belgilangan talablariga javob bermaydi deb topilgan nomzodlar saralab olishning keyingi tadbirlariga qoʻyilmaydi. 49. Dastlabki saralab olishdan muvaffaqiyatli oʻtgan va test sinovlarida qatnashishga ruxsat etilgan nomzodlarning shaxsiy hujjatlari yigʻmajildlari toʻliq rasmiylashtirilgandan keyin tegishli hududiy organlar va harbiy qismlar (muassasalar) tomonidan har yili 10-iyunga qadar Qabul komissiyasiga yuboriladi. 50. Qabul komissiyasi tomonidan test sinovlarida qatnashishga ruxsat etilgan nomzodlar haqidagi maʼlumotlar har yili oliy taʼlim muassasalari bakalavriatiga hujjatlar qabuli boshlangunga qadar Davlat test markaziga taqdim etiladi. 51. Dastlabki saralab olishdan muvaffaqiyatli oʻtgan nomzodlar Universitetga oʻqishga kirishda Oʻzbekiston Respublikasi qonunchilik hujjatlarida belgilangan imtiyozlardan foydalanish huquqini qoʻlga kiritadi. 52. Test sinovlari tashkil etilayotgan oʻquv yilidan avvalgi yillarda taʼlim muassasalarini tugatgan nomzodlardan (toʻliq davlat taʼminotidagi shaxslar bundan mustasno) test sinovlarida ishtirok etish uchun bazaviy hisoblash miqdorining yarim baravari miqdorida toʻlov undiriladi. 53. Test sinovlari natijalari test sinovlari toʻliq yakunlangandan keyin ikki kun ichida Universitetga taqdim etiladi va uning rasmiy veb-saytida eʼlon qilinadi. 54. Test sinoviga belgilangan vaqtda kelmagan nomzodlar uchun qoʻshimcha test sinovlari oʻtkazilmaydi. 55. Test sinovlari natijasi boʻyicha berilgan apellyatsiya shikoyatlari Davlat test markazi tomonidan belgilangan tartibda koʻrib chiqiladi. 56. Nomzodlarni Universitetga oʻqishga qabul qilish Davlat test markazi tomonidan taqdim etilgan test sinovlari natijalari (tanlovdan tashqari va test sinovlarisiz oʻqishga kirish huquqiga ega nomzodlar bundan mustasno) asosida amalga oshiriladi. 57. Qabul komissiyasi test sinovlari natijalari taqdim etilgandan keyin besh kun ichida nomzodlarni oʻqishga qabul qilish masalasini koʻrib chiqadi hamda mazkur Nizomga 8-ilovaga muvofiq shakldagi bayonnomani rasmiylashtiradi va ikki kun muddatda Davlat test markaziga taqdim etadi. Qabul komissiyasi raisi tomonidan tasdiqlangan bayonnoma nomzodlarni Universitetga oʻqishga qabul qilish toʻgʻrisidagi buyruqni rasmiylashtirish uchun asos hisoblanadi. 571. Tegishli shakl boʻyicha davlat sirlaridan foydalanishga doir ruxsatnomani rasmiylashtirish uchun zarur boʻlgan materiallar nomzodlarni Universitetga oʻqishga qabul qilish toʻgʻrisidagi buyruq chiqarilgan kundan eʼtiboran Universitetning kadrlar boʻlimi tomonidan 5 kun ichida tegishli idoralarga yuboriladi. 58. Universitetga oʻqishga qabul qilish jarayonida Davlat test markazi tomonidan oʻtkazilgan test sinovlari natijalariga koʻra bir nechta nomzodlarning oʻtish reyting ballari teng boʻlgan holatlarda ularni oʻqishga qabul qilish masalasi alohida koʻrib chiqiladi. 59. Universitetga oʻqishga kirmagan nomzodlarning shaxsiy hujjatlari yigʻmajildlari test sinovlari natijalari eʼlon qilingan kundan eʼtiboran 10 kun ichida tegishli hududiy organlar va harbiy qismlarga (muassasalarga) qaytarib yuboriladi. 60. Nomzodni oʻqishga qabul qilish uchun asos boʻlgan hujjatlar Universitetda saqlanadi. 61. Universitet bakalavriatiga oʻqishga kirish uchun nomzodlar Qabul komissiyasi, davlat xizmatlari markazlari yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali roʻyxatdan oʻtadilar. 62. Universitetga nomzodlarni umumfuqaroviy asosda talabalar safiga qabul qilish Vazirlar Mahkamasining 2017-yil 20-iyundagi 393-son qarori bilan tasdiqlangan Oliy taʼlim muassasalarining bakalavriatiga talabalarni oʻqishga qabul qilish tartibi toʻgʻrisidagi nizomda belgilangan talablar asosida amalga oshiriladi. 63. Universitetga oʻqishga faqat Oʻzbekiston Respublikasi fuqarolari qabul qilinadi. 64. Universitet bitiruvchilariga tegishli namunadagi diplom va harbiy tayyorgarlikdan oʻtganlarga zaxiradagi leytenant harbiy unvoni beriladi. Universitet talabalarini harbiy tayyorgarlikka jalb qilish va undan oʻtkazish tartibi amaldagi qonunchilikka muvofiq Oʻzbekiston Respublikasi Mudofaa vazirligi bilan kelishilgan holda Milliy gvardiya qoʻmondoni tomonidan belgilanadi. Milliy gvardiya qoʻmondonining taqdimnomasiga asosan Universitetning harbiy tayyorgarligini oʻtgan bitiruvchilariga Oʻzbekiston Respublikasi Mudofaa vaziri tomonidan boshlangʻich harbiy unvon (zaxiradagi leytenant) beriladi. 65. Qabul komissiyasi hujjatlarni qabul qilish boshlanishidan bir oy oldin nomzodlarni qabul qilish muddatlari, taʼlim yoʻnalishlarining nomlari, oʻqishga qabul qilish parametrlari (oʻrinlar soni), test sinovlarini oʻtkazish tartibi toʻgʻrisidagi axborotni Milliy gvardiya va Universitetning rasmiy veb-saytlariga joylashtiradi hamda ommaviy axborot vositalarida eʼlon qiladi. 66. Umumfuqaroviy asosda talabalikka qabul qilish toʻlov-kontrakt asosidagi qabul koʻrsatkichlari, shuningdek, qoʻshimcha tabaqalashtirilgan toʻlov-kontrakt asosida oʻqishga qabul qilish Universitet tomonidan mustaqil ravishda belgilanadi. 67. Universitetda toʻlov-kontrakt asosida oʻqitish qiymati (shu jumladan, tabaqalashtirilgan toʻlov-kontrakt qiymati) har yili Universitetning Vasiylik kengashi tomonidan belgilanadi. 68. Imtiyozga ega nomzodlar Universitetning kunduzgi taʼlim shakliga talabalar safiga Oʻzbekiston Respublikasining qonunchiligiga muvofiq toʻlov-kontrakt shartlari asosida qabul qilinadi. 69. Test sinovlari tashkil etilayotgan oʻquv yilidan avvalgi yillarda taʼlim muassasalarini tugatgan nomzodlar uchun (toʻliq davlat taʼminotidagi shaxslar bundan mustasno) test sinovlarida ishtirok etish uchun bazaviy hisoblash miqdorining yarim baravari miqdorida toʻlov belgilanadi. 70. Nomzodlar umumiy oʻrta, oʻrta maxsus va kasbiy taʼlim muassasalarida oʻqigan chet tillaridan birida imtihon topshiradilar. 71. Universitetda tanlangan taʼlim yoʻnalishiga qarab nomzodlar belgilangan tartibda tasdiqlangan fan majmualari boʻyicha test sinovlaridan oʻtadilar. 72. Toʻlov-kontrakt asosida nomzodlarni oʻqishga qabul qilish yuridik yoki jismoniy shaxslar tomonidan oʻqish uchun toʻlov-kontraktda koʻrsatilgan mablagʻ miqdori har yili belgilangan tartibda, 15-sentabrdan kechiktirmay, oʻtkazilgandan soʻng Universitet boshligʻining buyrugʻi bilan rasmiylashtiriladi. Har yili Universitet boshligʻining toʻlov-kontrakt asosida talabalikka tavsiya etilgan nomzodlarning 2-sentabrdan boshlab darslarga qatnashishiga ruxsat berish toʻgʻrisidagi buyrugʻi rasmiylashtiriladi. Qoʻshimcha tabaqalashtirilgan toʻlov-kontrakt asosida oʻqish istagida boʻlgan nomzodlar Oʻzbekiston Respublikasi taʼlim muassasalariga oʻqishga qabul qilish boʻyicha Davlat komissiyasi (keyingi oʻrinlarda — Davlat komissiyasi) tomonidan belgilangan muddatlarda ushbu qiymatlar boʻyicha toʻlov-kontrakt shartlarini birinchi oʻquv yili uchun toʻliq bajarganlaridan soʻng Universitet boshligʻining buyrugʻi bilan oʻqishga qabul qilinadi. 73. Universitet magistraturasiga 5 yil va undan koʻp xizmat stajiga ega boʻlgan, kamida “mayor” ofitser lavozimlarida xizmat oʻtayotgan, oʻqishga qabul yilining 31-dekabrigacha 45 yoshdan oshmagan harbiy xizmatchilar (xodimlar) qabul qilinadi. Istisno tariqasida, Universitet bakalavriatini imtiyozli tamomlagan, lavozimga tayinlangan, ilmiy-tadqiqot yoʻnalishida salmoqli yutuqlarga erishgan (ilmiy maqolalari nashr etilgan, oʻquv adabiyotlarni ishlab chiqishda ishtirok etgan, ixtiro patentlari va guvohnomalarni olgan) hamda tegishli kafedralarning qoʻshma yigʻilishining qaroriga koʻra tavsiya etilgan harbiy xizmatchilar Universitet boshligʻining qaroriga asosan, kelgusida Universitetda 5 yil ishlab berish sharti bilan, magistraturaga oʻqishga kirish uchun oʻtkaziladigan tanlovlarda ishtirok etishi mumkin. “Oliy Bosh qoʻmondon” davlat stipendiyasi sohibi boʻlgan kursantlar bakalavriatni tamomlagach, kamida ikki yil harbiy xizmatni (xizmatni) oʻtagandan soʻng, mutaxassisligi boʻyicha besh yil mobaynida Universitetning magistraturasiga umumiy qabul kvota doirasida kirish imtihonlarisiz va mazkur bandning birinchi xatboshisidagi cheklovlarni inobatga olmagan holda oʻqishga qabul qilinadi. 74. Magistraturaga oʻqishga qabul qilingan shaxslarning oxirgi egallab turgan lavozimi uchun belgilangan pul taʼminoti oʻqish davri mobaynida saqlab qolinadi. 75. Qabul komissiyasi tomonidan har yili 10-martga qadar oʻqishga qabul qilish muddatlari, mutaxassislik nomlari toʻgʻrisidagi maʼlumotlar Milliy gvardiya va Universitetning rasmiy veb-saytlarida joylashtiriladi hamda ommaviy axborot vositalarida eʼlon qilinadi. 76. Magistraturaga kirish uchun hujjatlar har yili 10-apreldan 1-iyunga qadar qabul qilinadi. 77. Universitet magistratura tinglovchilari kontingentini sifatli butlash uchun kasbiy tayyorgarlik, chet tili (chet tilini bilish darajasini tasdiqlovchi belgilangan darajadagi milliy yoki xalqaro sertifikatlari mavjud boʻlmaganlar uchun) va jismoniy tayyorgarlik boʻyicha saralash imtihonlari hamda test sinovlari oʻtkaziladi. 78. Magistraturaga qabul qilishni tashkil etish mazkur Nizomga 9-ilovada keltirilgan sxemaga muvofiq amalga oshiriladi. 79. Magistraturaga oʻqishga kirish istagini bildirgan nomzodlar oʻzining bevosita komandirlari (boshliqlari) nomiga mazkur Nizomning 10-ilovasiga muvofiq bildirgi bilan murojaat qiladilar. 80. Bildirgiga quyidagi hujjatlar ilova qilinadi: maʼlumotnoma-obyektivka; yaqin qarindoshlari toʻgʻrisidagi maʼlumot; nomzod uchun bevosita komandiri (boshligʻi) tomonidan berilgan tavsifnoma; harbiy (xizmat) guvohnoma nusxasi; harbiy-tibbiy komissiya tomonidan berilgan tibbiy maʼlumotnoma; nashr etilgan maqolalari va oʻquv qoʻllanmalarning roʻyxati (mavjud boʻlganda); chet tilini bilish darajasini tasdiqlovchi belgilangan darajadagi xalqaro sertifikatlarning asl nusxasi (mavjud boʻlganda); davlat sirlaridan foydalanishga doir ruxsatnoma (2-shakl); qonunchilik hujjatlariga muvofiq oʻqishga kirishda imtiyoz beruvchi hujjatning asl nusxasi (mavjud boʻlganda); Nomzodlarning oliy maʼlumot toʻgʻrisidagi diplom (ilovasi bilan) yoki diplomdan koʻchirmasi (Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) hamda chet tilini bilish darajasini tasdiqlovchi V2 va undan yuqori darajadagi milliy sertifikat “Raqamli hukumat” tizimining idoralararo integratsiyalashuv platformasi orqali mustaqil ravishda olinadi. 81. Milliy gvardiya hududiy boshqarmalarida Universitet magistraturasi tinglovchiligiga nomzodlarning hujjatlari oʻrganiladi, nomzodlarning umumiy roʻyxati shakllantiriladi va belgilangan tartibda nomzodlarning rasmiylashtirilgan shaxsiy yigʻmajildlari har yili 1-iyunga qadar (shu kuni ham) Qabul komissiyasiga yuboriladi. 82. Oʻzbekiston Respublikasi Qurolli Kuchlar va boshqa huquqni muhofaza qiluvchi organlar harbiy xizmatchilari (xodimlari) qatoridan boʻlgan nomzodlarga rasmiylashtirilgan shaxsiy yigʻmajildlar Qabul komissiyasiga yuboriladi. 83. Nomzodlarning maʼlumoti, chet tilini bilish darajasi, ish tajribasi va kasbiy malakasiga oid qoʻshimcha maʼlumotlar ham taqdim etilishi mumkin. 84. Hujjatlar belgilangan muddatda toʻliq taqdim etilmagan taqdirda nomzodga kamchiliklarni bartaraf etish va hujjatlarni takroran taqdim etish uchun joriy yilning 1-iyuniga qadar imkoniyat beriladi. 85. Hujjatlarni qabul qilish uchun belgilangan muddat tugagandan soʻng ularga oʻzgartirish va qoʻshimchalar kiritish taqiqlanadi. 86. Qabul komissiyasi Milliy gvardiya hududiy boshqarmalari, Oʻzbekiston Respublikasi Qurolli Kuchlar va boshqa huquqni muhofaza qiluvchi organlar tomonidan yuborilgan nomzodlarning hujjatlarini qabul qiladi, ularning roʻyxatini shakllantiradi, belgilangan tartibda hujjatlari rasmiylashtirilgan nomzodlarning saralab olish bosqichida ishtirok etishini taʼminlaydi. 87. Qabul komissiyasi tomonidan quyidagi ishlar amalga oshiriladi: nomzodlarning shaxsiy yigʻmajildlarini qabul qilish; shaxsiy yigʻmajildlarni belgilangan talablarga muvofiqligini va toʻgʻri rasmiylashtirilganligini oʻrganish; nomzodlar uchun maslahatlashuvlarni tashkil etish; kasbiy tayyorgarlik, chet tili (chet tilini bilish darajasini tasdiqlovchi belgilangan darajadagi milliy yoki xalqaro sertifikatlari mavjud boʻlmaganlar uchun) va jismoniy tayyorgarlikdan saralash imtihonlarini, shu jumladan Davlat test markazi bilan hamkorlikda test sinovlarini oʻtkazish; saralash imtihonlari yuzasidan nomzodlarning shikoyat va arizalarini koʻrib chiqish; saralash imtihonlari natijalari haqida yakuniy maʼlumotlar tayyorlash; Universitet magistraturasiga oʻqishga kirgan nomzodlar boʻyicha bayonnomani rasmiylashtirish. 88. Kelib tushgan nomzodlarning shaxsiy yigʻmajildlari va ularning roʻyxati Qabul komissiyasi tomonidan oʻrganib chiqiladi va nomzodlarni saralash imtihonlarida qatnashuvchilarning roʻyxatini har yili 10-iyunga qadar shakllantiradi. 89. Har yili iyun — avgust oylarida Universitetning magistraturaga kirishni xohlovchi nomzodlari bilan Universitetda yigʻin oʻtkaziladi. Yigʻin mobaynida nomzodlar kasbiy tayyorgarlik, chet tili (chet tilini bilish darajasini tasdiqlovchi belgilangan darajadagi milliy yoki xalqaro sertifikatlari mavjud boʻlmaganlar uchun) va jismoniy tayyorgarlik boʻyicha saralash imtihonlarini topshiradilar. 90. Nomzodlarning bilim va koʻnikmalarini tekshirish maqsadida Universitetda har yili saralash imtihonlarining biletlari ishlab chiqiladi. 91. Nomzodlarni Universitetga qabul qilish uchun Universitet boshligʻining buyrugʻi bilan kasbiy tayyorgarlik, chet tili va jismoniy tayyorgarlik boʻyicha saralash imtihonlarini qabul qilish uchun tegishli mutaxassislardan iborat kichik komissiyalar tuziladi. 92. Kasbiy tayyorgarlik boʻyicha saralash imtihonida nomzodning mutaxassisligi boʻyicha harbiy-professional tayyorgarligi tekshiriladi. Nomzodning bilimi bilet savollariga ogʻzaki javob berishiga qarab baholanadi. 93. Nomzodning chet tili boʻyicha bilimi bilet savollariga ogʻzaki javob berish usuli bilan baholanadi. Imtihon savollari oliy harbiy taʼlim muassasalarida chet tili boʻyicha oʻrganiladigan oʻquv dasturi asosida tuzib chiqiladi. 94. Saralash imtihonlarining natijalari besh balli tizim asosida baholanadi. Saralash imtihonlarida qoʻllanadigan baholash mezonlari Universitet tomonidan ishlab chiqiladi hamda Milliy gvardiya qoʻmondoni tomonidan tasdiqlanadi. 95. Magistraturaga oʻqishga topshirayotgan nomzodning jismoniy tayyorgarligi quyidagi mashqlar boʻyicha baholanadi: turnikda tortilish; 100 metrga yugurish; 3000 metrga yugurish. Jismoniy tayyorgarlik Milliy gvardiyaning jismoniy tayyorgarlik boʻyicha qoʻllanmasi talablari asosida oʻtkaziladi. 96. Nomzodlarning saralash imtihonlarining natijalari boʻyicha qoʻyilgan baholarga doir eʼtirozlari Universitetda tashkil etilgan apellyatsiya komissiyasi tomonidan koʻrib chiqiladi. Nomzodlar oʻz eʼtirozlarini saralash imtihonlari yakunlangandan soʻng ikki sutka mobaynida apellyatsiya komissiyasiga taqdim etishlari mumkin. Apellyatsiya komissiyasi uch sutka mobaynida eʼtirozlarni koʻrib chiqib, tegishli qaror qabul qiladi va eʼtiroz bildirgan shaxsga maʼlumot beradi. 97. Qabul komissiyasi raisi quyidagi nomzodlarni saralash imtihonlaridan chetlashtirish huquqi ega: imtihonlarning biridan qoniqarsiz baho olgan; imtihonlarga uzrli sabablarsiz qatnashmagan; harbiy intizomni qoʻpol ravishda buzgan. 98. Nomzodlarga kasbiy tayyorgarlik, chet tili, jismoniy tayyorgarlik boʻyicha saralash imtihonlarini oʻtkazish natijasiga koʻra Qabul komissiyasi tomonidan nomzodni test sinovlarida ishtirok etishga ruxsat etish yoki rad qilish toʻgʻrisida qaror qabul qilinadi. 99. Saralash imtihonlaridan muvaffaqiyatli oʻtgan nomzodlar quyidagi fanlar boʻyicha Davlat test markazi tomonidan oʻtkaziladigan test sinovlarini topshiradi: mutaxassislik fanlari; maʼnaviy-maʼrifiy tayyorgarlik; chet tili (chet tilini bilish darajasini tasdiqlovchi belgilangan darajadagi milliy yoki xalqaro sertifikatlari mavjud boʻlmaganlar uchun). 100. Mutaxassislik fanlari hamda maʼnaviy-maʼrifiy tayyorgarlik boʻyicha test topshiriqlari Universitet tomonidan ishlab chiqiladi hamda har yili 1-iyunga qadar Davlat test markaziga taqdim etiladi. Magistratura mutaxassisliklari boʻyicha test sinovlari oʻtkaziladigan fanlar majmuasi Universitet boshligʻi tomonidan tasdiqlanadi. 101. Test sinovlarini oʻtkazish tartibi Davlat test markazi tomonidan belgilanadi. 102. Test sinovlari Davlat test markazi bilan kelishilgan muddatlarda, toʻlov-shartnoma asosida Toshkent shahridagi katta sigʻimli binolarda oʻtkaziladi. 103. Test sinovlarining natijalari qabul kvotalari doirasida belgilangan reyting tizimi boʻyicha Davlat test markazi tomonidan aniqlanadi. 104. Test sinovlari natijasidan norozi boʻlgan nomzod test sinovlari natijasi eʼlon qilingan kundan boshlab ikki kun davomida Universitetda tashkil etiladigan apellyatsiya komissiyasiga test natijalari boʻyicha apellyatsiya shikoyati berish huquqiga ega. Nomzodga apellyatsiya shikoyati qabul qilinganligi va koʻrib chiqish sanasi toʻgʻrisida xabarnoma beriladi. Apellyatsiya shikoyati apellyatsiya komissiyasi yigʻilishida uch kun muddatda koʻrib chiqilib, tegishli qaror qabul qilinadi hamda uning natijasi haqida murojaat etuvchiga javob xati yuboriladi. 105. Qabul komissiyasi tomonidan nomzodlarning test sinovlarida olgan ballari jamlanib, umumiy qaydnomada nomzodlarning har bir mutaxassislik boʻyicha alohida roʻyxati shakllantiriladi. Roʻyxatda nomzodlar har bir mutaxassislik boʻyicha toʻplangan eng yuqori balldan boshlab kamayib borish tartibidagi ketma-ketlikda joylashtiriladi. 106. Magistraturaga oʻqishga qabul qilish jarayonida test sinovlari natijalariga koʻra bir nechta nomzodlarning oʻtish reyting ballari teng boʻlgan holatlarda kasbiy tayyorgarlik, jismoniy tayyorgarlik va chet tili boʻyicha sinov natijalari yuqori boʻlgan nomzodlarga ustunlik huquqi beriladi. 107. Umumiy qaydnoma asosida Qabul komissiyasi tomonidan har yili 25-avgustga qadar nomzodlarni magistraturaga oʻqishga qabul qilishga tavsiya etish toʻgʻrisida bayonnoma rasmiylashtirilib, Qabul komissiyasi raisi tomonidan tasdiqlanadi. 108. Har yili 30-avgustga qadar Qabul komissiyasi bayonnomasi asosida nomzodlarni magistratura tinglovchilari safiga qabul qilish haqidagi Universitet boshligʻining buyrugʻi imzolanadi va ofitserlar Milliy gvardiya qoʻmondonining buyrugʻiga asosan tinglovchi lavozimiga tayinlanadi. 109. Universitet magistraturasiga bakalavr darajasiga yoki diplomli mutaxassis malakasiga ega boʻlgan shaxslar saralab olish natijasi va toʻlov-kontrakt asosida oʻqishga qabul qilinadi. Bakalavr darajasiga yoki diplomli mutaxassis malakasiga ega boʻlgan shaxslar turdosh taʼlim yoʻnalishlari roʻyxatidagi ixtisosliklarning faqat biridan tanlovda qatnashish huquqiga ega. Tayanch oliy maʼlumotga ega boʻlgan Oʻzbekiston Respublikasi fuqarolari saralab olish natijasi va toʻlov-kontrakt asosida oʻqishga qabul qilinadi. Toʻlov-kontrakt asosida oʻqitishning toʻlov miqdori bir tinglovchini oʻqitish bilan bogʻliq asoslangan xarajatlar miqdoridan kelib chiqib, Vasiylik kengashi tomonidan belgilanadi. 110. Magistraturaga qabul tegishli taʼlim yoʻnalishi va Oliy va oʻrta maxsus taʼlim vazirligi tomonidan belgilangan turdosh oliy taʼlim yoʻnalishlari (magistraturaga qabul boʻyicha) roʻyxati boʻyicha bakalavr darajasiga yoki diplomli mutaxassis malakasiga ega boʻlgan Oʻzbekiston Respublikasi fuqarolari oʻrtasida test sinovlari asosida amalga oshiriladi. 111. Universitet magistraturasiga oʻqishga kirish uchun nomzodlar Qabul komissiyasi, davlat xizmatlari markazlari yoki YIDXPda roʻyxatdan oʻtadilar. 112. Nomzodlar har yili 1-iyuldan 30-iyulgacha (shu kuni ham) boʻlgan muddatda roʻyxatdan oʻtadi. 113. Nomzodlar roʻyxatdan oʻtishi uchun Qabul komissiyasiga quyidagi hujjatlarni taqdim etadilar: Magistratura mutaxassisligi koʻrsatilgan holda Universitet boshligʻi nomiga ariza; muayyan imtiyozni tasdiqlovchi hujjatlar seriyasi, raqami, berilgan vaqti koʻrsatilgan holda chet tilini bilish darajasi toʻgʻrisidagi xalqaro eʼtirof etilgan imtihon tizimlari (International English Language Testing System (IELTS), Test of English as a Foreign Language (TOEFL IBT), Test Deutsch als Fremdsprache für ausländische Studienbewerber (TestDaF), Test de Connaissance du Français (TCF), Diplôme dʼEtudes en Langue Française (DELF), Cambridge English Qualifications, Goethe Certificate va hokazo) sertifikatlari, davlat stipendiyalari bilan taqdirlash toʻgʻrisidagi hujjat. Hujjat taqdim etish jarayonida nomzodlar pasportini (identifikatsiya ID-kartasini) shaxsan koʻrsatadilar. Nomzodning oliy maʼlumot toʻgʻrisidagi diplomining asli (yoki diplomdan koʻchirma — Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) hamda uning ilovasi “Raqamli hukumat” tizimining idoralararo integratsiyalashuv platformasi orqali mustaqil ravishda olinadi. 114. Roʻyxatdan oʻtish davlat xizmatlari markazlari yoki YIDXP orqali amalga oshirilganda mazkur Nizomning 113-bandida keltirilgan maʼlumotlar nomzod tomonidan mustaqil ravishda elektron shaklda yuklanadi. Hujjatlar va maʼlumotlarning haqiqiyligi va toʻgʻriligi uchun nomzod shaxsan javobgar hisoblanadi. 115. Roʻyxatdan oʻtishning belgilangan muddati tugagandan soʻng maʼlumotlarga oʻzgartirish va qoʻshimchalar kiritish taqiqlanadi. 116. Roʻyxatga olingan nomzodlar soni haqidagi kunlik maʼlumotlar (mutaxassisliklar, taʼlim shakli va tillar kesimida) Qabul komissiyasi tomonidan Universitet veb-saytiga joylashtirib boriladi. 117. Test sinovlari natijalari boʻyicha Davlat komissiyasining nomzodlarni Universitet magistraturasiga oʻqishga qabul qilish uchun tavsiya etilganligi toʻgʻrisidagi qarori qabul qilinganidan soʻng uch ish kuni mobaynida hujjatlarning asl nusxalari nomzod tomonidan Universitet magistratura boʻlimiga taqdim etiladi. 118. Hujjatlarda, shu jumladan, elektron shakldagi maʼlumotlarda qalbakilashtirish yoki soxtalashtirish holatlari aniqlanganda, nomzod test sinovlaridan (magistraturaga qabul qilingan boʻlsa — Universitet magistraturasi talabalari safidan) chetlashtiriladi, hujjatlar esa belgilangan tartibda huquqni muhofaza qilish organlariga yuboriladi. 119. Test sinovlari Davlat test markazi bilan kelishilgan holda toʻlov-shartnoma asosida oʻtkaziladi. 120. Nomzodlar Qabul komissiyasi tomonidan belgilangan mutaxassislik fanlari boʻyicha test sinovlarini topshiradilar. Test topshiriqlari 75 ta savolni oʻz ichiga oladi. 121. Nomzodga test topshiriqlarini bajarish uchun javoblar varaqasini toʻldirish bilan birgalikda 2 soat 30 daqiqa vaqt belgilanadi. 122. Test sinovlarida nomzodlar olishi mumkin boʻlgan maksimal ball 232,5 ballni tashkil etadi (har bir toʻgʻri javob uchun 3,1 ball). Magistratura mutaxassisliklari boʻyicha test sinovlari oʻtkaziladigan fanlar majmuasi Universitet boshligʻi tomonidan tasdiqlanadi. 123. Nomzodlar tomonidan toʻplangan ballar haqidagi maʼlumot test sinovi oʻtkazilgan kunning ertasiga Davlat test markazining rasmiy veb-saytida, ularning tanlov asosida talabalikka tavsiya etilgani yoki etilmaganligi toʻgʻrisidagi maʼlumot test sinovlari toʻliq yakunlanib, Davlat komissiyasi qarori qabul qilingandan soʻng eʼlon qilinadi. 124. Test sinovlari natijasidan norozi boʻlgan nomzod test sinovlari natijasi eʼlon qilingan kundan boshlab ikki kun davomida Universitetda tashkil etiladigan apellyatsiya komissiyasiga test natijalari boʻyicha apellyatsiya shikoyati berish huquqiga ega. Nomzodga apellyatsiya shikoyati qabul qilinganligi va koʻrib chiqish sanasi toʻgʻrisida xabarnoma beriladi. Apellyatsiya shikoyati apellyatsiya komissiyasi yigʻilishida uch kun muddatda koʻrib chiqilib, tegishli qaror qabul qilinadi hamda uning natijasi haqida murojaat etuvchiga javob xati yuboriladi. 125. Magistraturaga toʻlov-kontrakt asosida oʻqishga qabul koʻrsatkichlari Universitet tomonidan mustaqil ravishda belgilanadi. 126. Nomzodlarni toʻlov-kontrakt asosida magistraturaga tavsiya etish toʻgʻrisida Davlat komissiyasining qarori qabul qilingandan keyin Universitet bilan yuridik yoki jismoniy shaxslar oʻrtasida belgilangan tartibda kontrakt rasmiylashtiriladi. Belgilangan namunadagi kontrakt blanklari Qabul komissiyasi tomonidan sinov natijalari eʼlon qilingan kundan boshlab beriladi va yuridik shaxslar uchun rahbar va bosh buxgalter tomonidan imzolangan holda uch nusxada, jismoniy shaxslar uchun ikki nusxada rasmiylashtiriladi. 127. Toʻlov-kontrakt asosida oʻqishga qabul qilingan nomzodlar uchun toʻlov har yili kontrakt shartlariga muvofiq amalga oshiriladi. 128. Kontrakt shartlari va tomonlarning majburiyatlari, ularni amalga oshirish tartibi qonunchilik hujjatlariga muvofiq belgilanadi va amalga oshiriladi. 129. Qabul komissiyasining Universitet magistraturasiga oʻqishga qabul qilish toʻgʻrisidagi qaroriga muvofiq toʻlov-kontrakt asosida oʻqishga qabul qilish yuridik yoki jismoniy shaxslar tomonidan oʻqish uchun belgilangan mablagʻ miqdori har yili belgilangan tartibda, 15-sentabrdan kechiktirmay oʻtkazilgandan soʻng Universitet boshligʻining buyrugʻi bilan rasmiylashtiriladi. 130. Nomzodlarni Universitetning sirtqi taʼlim shakliga tinglovchilar safiga qabul qilish ushbu Nizomga 11-ilovada keltirilgan sxemaga muvofiq amalga oshiriladi. 131. Universitetning sirtqi taʼlim shakliga kamida uch yillik harbiy xizmat (xizmati) stajiga ega, yoshi oʻttiz beshdan katta boʻlmagan (oliy maʼlumotga ega boʻlgan shaxslar bundan mustasno) Milliy gvardiyaning amaldagi harbiy xizmatchilari (xodimlari) qabul qilinishi mumkin. Sirtqi taʼlim shaklida oʻqish muddati oliy maʼlumotga ega boʻlmagan shaxslar uchun toʻrt yil, oliy maʼlumotga ega boʻlgan shaxslar uchun toʻlov-kontrakt asosda uch yilni tashkil etadi. 132. Universitetning sirtqi taʼlim shakliga Xavfsizlik kengashi tomonidan har yil belgilanadigan qoʻshimcha kvotalar boʻyicha boshqa huquqni muhofaza qiluvchi organlar va Oʻzbekiston Respublikasi Qurolli Kuchlarida kamida uch yillik harbiy xizmat (xizmat) stajiga ega boʻlgan harbiy xizmatchilar (xodimlar) toʻlov-kontrakt asosida qabul qilinishi mumkin. 133. Toʻlov-kontrakt asosida oʻqitish uchun toʻlov qiymati bir tinglovchini oʻqitish bilan bogʻliq asoslangan xarajatlar miqdoridan kelib chiqib, Universitet Vasiylik kengashi qarori bilan belgilanadi. 134. Universitetning sirtqi taʼlim shakliga oʻqishga kirish istagini bildirgan Milliy gvardiya, huquqni muhofaza qiluvchi organlar va Oʻzbekiston Respublikasi Qurolli Kuchlari tarkibiga kiruvchi boshqa vazirlik va idoralarning harbiy xizmatchilari hamda xodimlari oʻz xizmat joyi boʻyicha boshliqlari nomiga har yili 1-apreldan 1-mayga qadar (shu kuni ham) bildirgi bilan (taʼlim yoʻnalishi, oʻquv tili, shakli (oliy taʼlim muassasasini tugatganligi yoki oliy maʼlumoti yoʻqligi, qaysi chet tilidan test topshirishi, harbiy tavsiyanomaga ega boʻlganlar uning raqamini va tanlangan ikkinchi oliy taʼlim muassasasi taʼlim yoʻnalishini) koʻrsatilgan holda) murojaat qiladi. 135. Harbiy xizmatchi va xodimlarning bildirgilariga asosan oʻz xizmat joylari boʻyicha kadr organlari tomonidan nomzodlarning hujjatlarini toʻplash va oʻrganish ishlari har yili 2-maydan 30-mayga qadar (shu kuni ham) tashkil etiladi. Hujjatlarni toʻplash va oʻrganish ishlari yakuni boʻyicha nomzodlarning hujjatlar yigʻmajildi rasmiylashtiriladi. Nomzodlarning hujjatlar yigʻmajildida quyidagi hujjatlar boʻlishi shart: taʼlim yoʻnalishi koʻrsatilgan holda nomzodning bildirgisi; maʼlumotnoma-obyektivka; lavozimga tayinlash toʻgʻrisidagi oxirgi buyruqdan koʻchirma; maʼlumot toʻgʻrisidagi hujjatlar nusxasi (shahodatnoma, diplom, ilovasi bilan); xizmat tavsiyanomasi; davlat sirlaridan foydalanishga doir ruxsatnomaga ega ekanligi toʻgʻrisidagi maʼlumotnoma. Nomzodlarning hujjatlar yigʻmajildi har yili 15-iyunga qadar Qabul komissiyasiga taqdim etiladi. 136. Universitet sirtqi taʼlim shakliga nomzodlarni qabul qilish test sinovlarini oʻtkazish orqali amalga oshiriladi. 137. Test sinovlarida ishtirok etadigan nomzodlarning soni cheklanmaydi. 138. Nomzodlarni Universitetning sirtqi taʼlim shakliga tinglovchilar safiga imtiyoz bilan qabul qilish Oʻzbekiston Respublikasining qonunchilik hujjatlariga muvofiq amalga oshiriladi. 139. Universitet sirtqi taʼlim shakliga nomzodlarni qabul qilish uchun test sinovlari Davlat test markazi bilan kelishilgan muddatlarda oʻtkaziladi. 140. Test sinovlari tashkil etilayotgan oʻquv yilidan avvalgi yillarda taʼlim muassasalarini tugatgan nomzodlardan test sinovlarida ishtirok etish uchun bazaviy hisoblash miqdorining yarim baravari miqdorida toʻlov belgilanadi. 141. Test sinovlarining natijalari Davlat test markazi tomonidan aniqlanadi. 142. Nomzodlar test sinovlari natijalari asosida Universitet sirtqi taʼlim shakliga tinglovchilar safiga oʻqishga qabul qilinadi. 143. Qabul komissiyasi nomzodlarni oʻqishga qabul qilish boʻyicha tegishli bayonnomani rasmiylashtiradi. 144. Qabul komissiyasi raisi tomonidan tasdiqlangan bayonnoma asosida nomzodlarni Universitetga oʻqishga qabul qilishga Universitet boshligʻining buyrugʻi rasmiylashtiriladi. 145. Toʻlov-kontrakt asosida oʻqishga qabul qilingan tinglovchilar va Universitet oʻrtasida belgilangan tartibda toʻlov-kontrakt shartnomasi rasmiylashtiriladi. 146. Belgilangan namunadagi kontrakt blanklari Qabul komissiyasi tomonidan test sinovlarining natijalari eʼlon qilingandan soʻng beriladi va oʻqishga qabul qilingan tinglovchilar bilan 2 nusxada rasmiylashtiriladi. 147. Toʻlov-kontrakt asosida oʻqishga qabul qilingan nomzodlar uchun toʻlov har yili toʻlov-kontrakt shartlariga muvofiq belgilanadi va amalga oshiriladi. 148. Kontrakt shartlari va tomonlarning majburiyatlari, ularni amalga oshirish tartibi qonunchilik hujjatlariga muvofiq amalga oshiriladi. 149. Universitetning magistraturasiga qabul qilish boʻyicha test sinovlarining oʻtkazilishi bilan bogʻliq xarajatlarni qoplash Davlat test markazi hamda Universitet oʻrtasidagi kelishuvga koʻra Universitetning budjetdan tashqari mablagʻlari hisobidan amalga oshiriladi. 150. Mazkur Nizomda belgilangan masalalar boʻyicha nizolar qonunchilik hujjatlarida belgilangan tartibda hal qilinadi. 1. Individual-psixologik oʻrganish nomzodlarni mazkur Metodikada belgilangan tartibda psixologik test sinovidan oʻtkazish orqali amalga oshiriladi. 2. Psixologik testlar, ularning javoblari, baholash mezonlari va javoblar blanklari Oʻzbekiston Respublikasi Jamoat xavfsizligi universiteti bakalavriatidagi oʻqishning oʻziga xosligi hisobga olingan holda, qoida tariqasida, har uch yilda bir marotaba Oʻzbekiston Respublikasi Milliy gvardiyasi Kadrlar boshqarmasi psixolog-mutaxassislari tomonidan ishlab chiqilib, Oʻzbekiston Respublikasi Milliy gvardiyasi qoʻmondoni tomonidan tasdiqlanadi hamda individual-psixologik oʻrganish boshlangunga qadar Qabul komissiyasi raisiga yuboriladi. 3. Psixologik testlar, ularning javoblari, baholash mezonlari va javoblar blanklari Qabul komissiyasining individual-psixologik oʻrganish boʻyicha kichik komissiya raisida saqlanadi hamda u testlar va javoblarning oshkor boʻlib ketmasligi uchun javobgar hisoblanadi. 4. Dastlab nomzodlar Qabul komissiyasining individual-psixologik oʻrganish boʻyicha masʼul boʻlgan mutaxassislar tomonidan individual-psixologik oʻrganishni oʻtkazish tartibi, shuningdek, har bir vazifa boʻyicha tayyorlangan test savollari javoblarini topganlik uchun nazarda tutilgan baholash mezonlari bilan tanishtiriladi hamda ularga tegishli yoʻl-yoʻriqlar beriladi. 5. Individual-psixologik oʻrganish yakka tartibda yoki nomzodlarni guruhlarga boʻlgan holda oʻtkazilishi mumkin. 6. Individual-psixologik oʻrganish nomzodlarni guruhlarga boʻlgan holda oʻtkaziladi. 7. Individual-psixologik oʻrganish davomida nomzodlarga bir nechta topshiriqlar boʻyicha psixologik testlar beriladi. 8. Psixologik testlar nomzodlarning quyidagi individual-psixologik xususiyatlarini aniqlashga yoʻnaltiriladi: aql zakovati, umumiy intellektual salohiyati va xotirasi; mantiqiy fikrlashi, ziyrakligi, tafakkur shakllarining rivojlanganlik darajasi, fikrlash tezligi va tahlil qilish qobiliyatlari; shaxsga xos individual xususiyatlari, kirishimliligi, psixik barqarorligi, samimiyligi; kasbni tanlashining maqsadi va maqsadining barqarorligi. 9. Psixologik test boshlangunga qadar nomzodning sogʻligʻi surishtiriladi. Oʻzini yomon his qilayotganidan shikoyat qilgan nomzodlar oʻrganishga qoʻyilmaydi. Bunday holatda dalolatnoma tuziladi va unga keyingi individual-psixologik oʻrganishdan oʻtish uchun ruxsat beriladi. 10. Javoblar varaqasining toʻgʻri toʻldirilishi uchun nomzod shaxsan javobgar hisoblanadi. 11. Psixologik test sinovlari oʻtkaziladigan xonaga mikrokalkulyator, lugʻat, jadval, kitob, uyali telefon, kompyuter va boshqa telekommunikatsiya vositalari olib kirish va ulardan foydalanish taqiqlanadi. 12. Psixologik test oʻtkazish vaqtida oʻrganish oʻtkazayotgan shaxslar nomzodlarni uzluksiz ravishda kuzatib turadi. 13. Barcha topshiriqlar bajarib boʻlingandan soʻng, nomzodlar javoblar blanklarini oʻrganish oʻtkazayotgan mutaxassislardan biriga topshiradi. Oʻrganish oʻtkazgan mutaxassislar javoblar blanklarini qabul qilishda ularning toʻgʻri toʻldirilganligiga eʼtibor berishi zarur. 14. Topshiriqlarning barchasini muvaffaqiyatli topshirgan nomzodga dastlabki saralab olishning keyingi tadbirlarida ishtirok etish uchun ruxsat beriladi. 15. Topshiriqlarni muvaffaqiyatli topshira olmagan nomzodning takroriy test sinovlaridan oʻtishiga yoʻl qoʻyilmaydi. 16. Individual-psixologik oʻrganishdan oʻtgan nomzodlarga qaydnoma rasmiylashtiriladi. 17. Mazkur qaydnomada nomzodlar tomonidan toʻplangan ballar va individual-psixologik oʻrganish boʻyicha xulosa aks ettiriladi. 18. Qaydnoma Qabul komissiyasining individual-psixologik oʻrganish boʻyicha kichik komissiya aʼzolari tomonidan imzolanadi. 19. Individual-psixologik oʻrganish natijalaridan norozi boʻlgan nomzod unga nisbatan berilgan xulosani asoslantiruvchi maʼlumot bilan tanishish huquqiga ega. 1. Nomzodlarning umumjismoniy tayyorgarlik darajasi ularning mazkur Metodikada nazarda tutilgan tegishli mashqlarni bajarishini tekshirish orqali baholanadi. 2. Qabul komissiyasining nomzodlarni umumjismoniy tayyorgarlik koʻrganligini baholash boʻyicha kichik komissiyasi tarkibiga kiritilgan mutaxassislar tomonidan dastlab nomzodlarga mashqlarni bajarishga qoʻyiladigan talablar va mezonlar hamda mashqlarni bajarish tartibi tushuntiriladi. 3. Nomzodlar umumjismoniy tayyorgarlik darajasini baholash tadbirlariga: fuqarolar sport kiyimida; harbiy xizmatchilar harbiy kiyimda kelishlari shart. 4. Nomzodlar quyidagi mashqlarni bajaradi. Oʻgʻil bolalar: turnikda tortilish; 100 metrga yugurish; 3000 metrga yugurish. Qiz bolalar: kuch ishlatish mashqlari kompleksi; 100 metrga yugurish; 1000 metrga yugurish. 5. Mashqlar oraligʻida nomzodlarga dam olish uchun kamida 10 daqiqa vaqt beriladi. 6. Belgilangan mashqlarni uzrsiz sabablarga koʻra topshirmagan yoxud topshirishdan bosh tortgan nomzodlar qoniqarsiz baholanadi. 7. Turnikda tortilish mashqini bajarishda: bosh barmoq poya ichkarisidan ushlanadi, tana bir oz rostlanadi, tizza boʻgʻimi toʻgʻrilanadi, oyoq uchlari choʻziladi, tovonlar birlashtiriladi; iyak turnik poyasidan oʻtgunga qadar qoʻllar bukiladi; harakat toʻliq amalga oshirilishi bilan dastlabki holatga qaytiladi (osilish holati 1-2 soniya davom etadi). Ushbu mashqni bajarishda oyoqlar orasini ochish, tanani harakatsiz holatda bukish hamda oyoqlar bilan siltanma harakatlar qilish taqiqlanadi. Juft tutilgan oyoqlarni 45° gacha koʻtarishga ruxsat beriladi. 8. Nomzodlarning turnikda tortilish mashqi quyidagicha baholanadi: a) fuqarolar uchun: 12 marotaba va undan koʻp tortilganda — “aʼlo”; 10-11 marotaba tortilganda — “yaxshi”; 8-9 marotaba tortilganda — “qoniqarli”; 1 — 7 marotaba yoxud umuman tortila olmaganda — “qoniqarsiz” deb baholanadi; b) harbiy xizmatchilar uchun: 14 marotaba va undan koʻp tortilganda — “aʼlo”; 12-13 marotaba tortilganda — “yaxshi”; 10-11 marotaba tortilganda — “qoniqarli”; 1 — 9 marotaba tortilganda yoxud umuman tortila olmaganda — “qoniqarsiz” deb baholanadi. 9. 100 metrga yugurish mashqi: yuqori yoki quyi startdan amalga oshiriladi; stadionning yugurish yoʻlakchasi yoki qattiq qoplamali tekis joylarda oʻtkaziladi. 10. Nomzodlarning 100 metrga yugurish mashqi quyidagicha baholanadi: a) fuqarolar (oʻgʻil bolalar) uchun: 14,4 soniya ichida bajargan taqdirda — “aʼlo”; 14,5 — 14,8 soniya ichida bajargan taqdirda — “yaxshi”; 14,9 — 15,4 soniya ichida bajargan taqdirda — “qoniqarli”; 15,5 soniya va undan koʻp vaqtda bajargan taqdirda — “qoniqarsiz” deb baholanadi; b) fuqarolar (qiz bolalar) uchun: 17,3 soniyada bajargan taqdirda, ular ushbu sinovdan “oʻtdi” deb hisoblanadi; v) harbiy xizmatchilar uchun: 14,0 soniya ichida bajargan taqdirda — “aʼlo”; 14,1 — 14,4 soniya ichida bajargan taqdirda — “yaxshi”; 14,5 — 15,2 soniya ichida bajargan taqdirda — “qoniqarli”; 15,3 soniya va undan koʻp vaqtda bajargan taqdirda — “qoniqarsiz” deb baholanadi. 11. 3000 va 1000 metrga yugurish mashqlari stadionning yugurish yoʻlakchalari yoki tekis joylarda, umumiy yoki alohida start berilgan holda oʻtkaziladi. Start va marra chiziqlari bir joyda belgilanishi mumkin. Nomzodlarning 3000 metrga yugurish mashqi quyidagicha baholanadi: a) fuqaro yoshlar (oʻgʻil bolalar) uchun: 13,20 daqiqada bajargan taqdirda — “aʼlo”; 13,20 — 14,00 daqiqa ichida bajargan taqdirda — “yaxshi”; 14,00 — 14,30 daqiqagacha bajargan taqdirda — “qoniqarli”; 14,30 daqiqa va undan koʻp vaqtda bajargan taqdirda — “qoniqarsiz” deb baholanadi; b) harbiy xizmatchilar uchun: 12,40 daqiqa ichida bajargan taqdirda — “aʼlo”; 12,40 — 13,00 daqiqa ichida bajargan taqdirda — “yaxshi”; 13,00 — 13,35 daqiqa ichida bajargan taqdirda — “qoniqarli”; 13,35 daqiqa va undan koʻp vaqtda bajargan taqdirda — “qoniqarsiz” deb baholanadi; v) qiz bolalar 1000 metrga yugurish mashqini 5,00 daqiqa ichida bajargan taqdirda, ular ushbu sinovdan “oʻtdi” deb hisoblanadi. 12. Qiz bolalar uchun kuch ishlatish mashqlari kompleksini bajarishda bir daqiqada ikkita mashq uzluksiz bajariladi. Har bir mashqni bajarish uchun 30 soniya vaqt ajratiladi. Birinchi mashqni bajarishda: chalqancha yotiladi; qoʻllar belda, tizzalar bukilmagan holda oyoqlar toʻpiq qismidan boshqa odam yordamida ushlanadi; dastlabki holatdan gavda oldinga koʻtarilib, qoʻllar oyoq uchiga tekkandan soʻng, dastlabki holatga qaytiladi. Ushbu mashqni bajarish vaqtida tizzalarni bukish va sherik tomonidan oyoqlarni qoʻyib yuborish taqiqlanadi. Birinchi mashq uchun ajratilgan 30 soniya vaqt tugaganligi eʼlon qilingandan soʻng, darhol ikkinchi mashqni bajarishga kirishiladi. Ikkinchi mashqni bajarishda: qoʻlga tayanib yotiladi, qoʻllar yelka kengligida tizzalar bukilmagan holatda boʻladi; qoʻllar bukilib yoziladi (bunda bel hamda yelka qismlari birgalikda va tekis tushib chiqishi shart); qoʻllar bukilib tana yerga nisbatan parallel holatga keltirilgandan soʻng dastlabki holatga qaytiladi. Ushbu mashqni bajarish vaqtida qoʻllar chala bukilib — yozilishi, bel va yelkalar har xil tushib chiqishi, tizzalarning yerga tegishi taqiqlanadi. Kuch ishlatish mashqlari kompleksini nomzod qizlar kamida (umumiy hisobda) 26 marotaba bajargan taqdirda, ular ushbu sinovdan “oʻtdi” deb hisoblanadi. 13. Nomzodlarning umumjismoniy tayyorgarlik darajasini baholashda nomzod kamida bitta “qoniqarsiz” baho olganda, u umumjismoniy tayyorgarlik sinovlaridan oʻtmagan deb hisoblanadi. 14. Umumjismoniy tayyorgarlik sinovlaridan oʻtmagan nomzodlarga mashqlarni takroriy bajarishga ruxsat berilmaydi. 15. Umumjismoniy tayyorgarlik sinovlarini topshirgan nomzodlarga qaydnoma rasmiylashtiriladi. 16. Mazkur qaydnomada nomzodlar tomonidan bajarilgan mashqlar va ular uchun qoʻyilgan baholar koʻrsatiladi. 17. Qaydnoma Qabul komissiyasining nomzodlarning umumjismoniy tayyorgarlik koʻrganligini baholash boʻyicha kichik komissiyasi aʼzolari tomonidan imzolanadi. 2. Vazirlar Mahkamasining 2018-yil 29-noyabrdagi 971-son qarori bilan tasdiqlangan Oʻzbekiston Respublikasi Milliy gvardiyasi Respublika ixtisoslashtirilgan musiqa akademik litseyiga oʻquvchilarni tanlab olish, oʻqishga qabul qilish va oʻqishdan chetlatish tartibi toʻgʻrisida nizomda: 5-bandning ikkinchi xatboshida “Milliy gvardiyasi Harbiy-texnik instituti (keyingi oʻrinlarda Harbiy-texnik institut deb ataladi)” soʻzlari “Jamoat xavfsizligi universiteti (keyingi oʻrinlarda — Jamoat xavfsizligi universiteti)” soʻzlari bilan almashtirilsin; 13-bandda “Harbiy-texnik institutning” soʻzlari “Jamoat xavfsizligi universitetining” soʻzlari bilan almashtirilsin. 3. Vazirlar Mahkamasining “Huquqni muhofaza qiluvchi organlar, mahalliy ijro etuvchi hokimiyat organlari va fuqarolarning oʻzini oʻzi boshqarish organlari tizimida huquqiy bilimni oshirish boʻyicha qoʻshimcha chora-tadbirlar toʻgʻrisida” 2019-yil 19-avgustdagi 694-son qarorida: a) 1-banddagi “Milliy gvardiya Harbiy-texnik instituti” soʻzlari “Oʻzbekiston Respublikasi Jamoat xavfsizligi universiteti” soʻzlari bilan almashtirilsin; b) ilovaning 1-bandidagi “Milliy gvardiyaning Harbiy-texnik instituti” soʻzlari “Oʻzbekiston Respublikasi Jamoat xavfsizligi universiteti” soʻzlari bilan almashtirilsin. 5. Vazirlar Mahkamasining 2020-yil 24-avgustdagi 502-son qarori bilan tasdiqlangan Adiblar xiyobonida haykallari oʻrnatilgan atoqli yozuvchi va shoirlarning ibratli hayoti va ijodini chuqur oʻrganish hamda targʻib qilish boʻyicha oliy taʼlim muassasalarini biriktirish roʻyxatining 2-bandidagi “Milliy gvardiya Harbiy-texnik instituti” soʻzlari “Oʻzbekiston Respublikasi Jamoat xavfsizligi universiteti” soʻzlari bilan almashtirilsin. 6. Vazirlar Mahkamasining “Ilhom” mukofotini taʼsis etish toʻgʻrisida” 2020-yil 24-avgustdagi 503-son qaroriga 1-ilovaning uchinchi xatboshisidagi “Milliy gvardiyasi Harbiy-texnika instituti” soʻzlari “Jamoat xavfsizligi universiteti” soʻzlari bilan almashtirilsin.